kardosdrur/scandi-wiki huggingface dataset:
Public Broadcasting Service

Public Broadcasting Service (PBS) er et almennyttigt fjernsynsselskab i USA, der er finansieret af donationer. Organisationer, selskaber og privatpersoner donerer penge til netværket til finansiering af programvirksomheden.

PBS er opbygget som et nationalt tv-netværk med 349 medlemsstationer spredt over hele USA. Der er ingen central programproduktion, og alt indhold produceres af de enkelt stationer, hvorefter produktionerne distribueres lokalt og nationalt. Hovedkontoret ligger i Arlington i Virginia.

Netværket begyndte sin virksomhed i 1969 og udsendelserne startede i 1970 efter forgængeren National Educational Television (NET).

Modstykket inden for amerikansk radio er National Public Radio (NPR) og Public Radio International (PRI). De almennyttige radio- og tv-netværk har dog vanskeligt ved at tiltrække lyttere og seere i større omfang i forhold til de kommercielle konkurrenter.

PBS, som er public broadcasting, skal ikke forveksles med den type af aktivitet, der drives under betegnelsen public access. Sidstnævnte er den type af kanaler, hvor borgerne selv producerer egne programmer.

Programudbud 

Public Broadcasting Service har tilrettelagt sit udbud til en mere smal målgruppe end de store kommercielle netværk NBC, ABC, CBS, Fox og The CW, hvis programflade mest præges af drameserier og sitcoms. PBS har i stedet fokus på kultur, videnskab, samfund, nyheder og (ofte udenlandske) uafhængige film. Britiske serier fra British Broadcasting Corporation (BBC) er et af PBS' kendetegn på det amerikanske tv-marked. PBS-stationerne har også i større udstrækning lokale programmer i bedste sendetid end sine kommercielle konkurrenter.

PBS er måske mest kendt for sine børneprogrammer, eksempelvis Pokémon, Sesame Street, Barney and Friends, Clifford the Big Red Dog og Arthur. I løbet af dagen sender PBS-stationerne næsten udelukkende børneprogrammer, hvorefter programfladen om aftenen retter sig mod et ældre publikum. En af PBS' mest kendte profiler er Michael Moore med serierne TV Nation (1994) og The Awful Truth (1999).

Eksterne links 

 

Tv-netværk fra USA
Etableret i 1969
Public service-medier
Levée

Levée betegner en banke langs bredden af et større vandløb, fx en flod eller en å.

Levéer dannes, når vandløb løber over deres bredder, fx ved stormflod, hvor vandet i vandløbet ikke kan komme ud i havet, eller om foråret, når vandstanden i vandløbet stiger meget hurtigt på grund af afsmeltet sne i vandløbets afvandingsområde. Når vandet ikke (hurtigt nok) kan slippe ud gennem vandløbets munding, vil det i stedet søge til siden, det vil sige oversvømme vandløbets bredder.

Vand i vandløb vil altid transportere materiale, suspenderet sediment i form af fint sand, silt og mudder. Eftersom vandets bæreevne afhænger af vandstrømmens størrelse og hastighed, vil vandet, hvis hastighed hurtigt aftager, når det løber ud til siderne, miste evnen til at transportere materialet videre, og det medbragte materiale vil derfor falde til bunds og blive aflejret. Derfor dannes der sådanne steder, hvor disse oversvømmelsesprocesser foregår, banker af aflejret materiale nærmest vandløbets bredder. Over tid vil disse banker fremstå højere end det bagved liggende fjernere bagland. Beroende på vandløbets og oversvømmelsernes størrelse kan disse banker blive af betydelig bredde og højde.

Hydrologi
Detlef Detlefsen

Sönnich Detlef Friedrich Detlefsen (født 25. september 1833, død 21. juli 1911) var en tysk filolog.

Detlefsen var 1879-1904 gymnasierektor i Glückstadt. Han udgav en udgave af Plinius den ældres Naturalis historia og forestod en række undersøgelser om denne forfatter. Detlefsens Die Entdeckung des germanischen Nordens im Altertum (1904) er en indgående og idérig fremstilling af de ældre antikke forfatteres oplysninger om Norden, men indeholder en hel del senere betvivlede tolkninger.

Litteratur 
 Svensk uppslagsbok. Malmö 1931.

Filologer fra Tyskland
Frisland (fantomø)

Frisland var en fantomø i havområdet syd for Island, som fremkom på kort i midten af 1500-tallet. Det originale kort var baseret på detaljerede rejseskildringer i et værk, De I Commentarii del Viaggio, som fortalte om de to brødre Nicolo og Antonio Zenos rejser i Nordatlanten. Øen blev medtaget på mange kort i det følgende århundrede. Til sidst blev det afsløret, at øen ikke havde rod i virkeligheden.

Kilder 
 http://www.philaprintshop.com/zeno.html 
 http://dic.academic.ru/dic.nsf/enwiki/259983

Fantomøer
Øer i Atlanterhavet
Find a Grave

Find a Grave er en amerikansk internetbaseret organisation, hvis formål er at lokalisere gravsteder for kendte og ukendte personer.

Historie 
Efter at have konstateret, at ingen hjemmeside indeholdt en samlet oversigt over, hvor kendte mennesker lå begravet, bestemte amerikaneren Jim Tipton sig i 1995 for at etablere websitet Find a Grave. Interessen for en sådan side viste sig at være større end han først havde forventet, og i 2009 havde siden cirka 31 millioner besøgende. Tipton anfører på hjemmesiden, at katalogisering af gravsteder er en vigtig del af vores kulturarv, og at det findes mange, der har interesse i en sådan side.

Indhold og funktioner 
Sidens stadig voksende katalog af gravsteder indeholder information om gravstedernes placering og gravstedernes særlige specifikationer. De afdøde personers fødsel- og dødsdato angives og i mange tilfælde også inskriptioner på gravstene og billeder af graven. Sidens registrerede brugere kan selv indlægge information om gravsteder. Mange gravsteder er også angivet med koordinater, således at brugere kan lokalisere gravstedet på et kort, som for eksempel Google Maps. En anden funktion på siden er at medlemmer kan skrive mindeord til personlige gravsteder.

De særlige bogstaver, der ikke optræder i det engelske alfabet (æ/ø/å/ä/ö) håndteres vanskeligt på siden, der endnu anvender den gamle ASCII-standard, der ikke kan håndtere diakritiske tegn eller lignende.

Eksterne links 
  

Organisationer fra USA
Etableret i 1995
Fristaten Braunschweig

Fristaten Braunschweig (tysk: Freistaat Braunschweig) var en tysk stat i Weimarrepublikken (1918–1933), en periode i mellemkrigstiden, da Tyskland havde en skvag demokratisk forfatning og var organiseret som en forbundsstat. Fristaten opstod i 1918 kølvandet på novemberrevolutionen, og var efterfølgeren til hertugdømmet Braunschweig. Den ophørte de facto med at eksistere i 1933 under nationalsocialismens magtovertagelse, men eksisterede formelt indtil slutningen af 2. verdenskrig i 1945.

Det meste af Fristaten Braunschweig var beliggende indenfor den preussiske provins Hannover, og grænsede mod denne i næsten alle retninger. Enkelte dele befandt sig også inden for provinsen Sachsen.

I 1945 blev det meste af Fristaten Braunschweig indlemmet i Niedersachsen. Enkelte østlige dele blev slået sammen med  Fristaten Anhalt, provinsen Sachsen, og byen Allstedt til den nye og udvidede provins Sachsen (fra 1947 Sachsen-Anhalt). 

Dele af det geografiske område for den tidligere statsdannelse inden for Niedersachsen eksisterede frem til 1974 under navnet Landkreis Braunschweig.

I 1933 havde Fristaten Braunschweig et areal på 3.690 km2 og en befolkning på 512.989 indbyggere. 

Etableret i 1918
Ophørt i 1945
Stater i Weimarrepublikken
Niedersachsens historie
Sachsen-Anhalts historie
Fristaten Anhalt

Fristaten Anhalt () var en delstat i Det Tyske Rige under Weimarrepublikken (1918–1933), en periode i mellemkrigstiden hvor Tyskland havde en svag demokratisk forfatning og var organiseret som en forbundsstat.

Fristaten opstod den 12. november 1918 i kølvandet på Novemberrevolutionen og var efterfølgeren til hertugdømmet Anhalt. Den ophørte de facto med at eksistere i 1933 ved nationalsocialismens magtovertagelse men eksisterede formelt indtil slutningen af 2. verdenskrig i 1945.

Fristaten Anhalt var beliggende omgivet af den preussiske provins Sachsen, og grænsede mod denne i næsten alle retninger. I nordøst havde den også en grænse til provinsen Brandenburg og i sydvest til Fristaten Braunschweig.

I 1945 blev Fristaten Anhalt slået sammen med provinsen Sachsen, dele af Fristaten Braunschweig og byen Allstedt til den nye og udvidede provins Sachsen (fra 1947 Sachsen-Anhalt). Det geografiske område for Fristaten Anhalt indenfor Sachsen-Anhalt svarede i store træk til den tidligere Landkreis Anhalt-Zerbst (1994–2007). Under kredsreformen i Sachsen-Anhalt i 2007 blev denne indlemmet i Landkreis Anhalt-Bitterfeld, som i dag er den sidste historiske rest af denne tidligere statsdannelse.

I 1925 havde Fristaten Anhalt et areal på 2.299 km2 og en befolkning på 351.045 indbyggere. Under Nazityskland havde staten i maj 1939 et areal på 2.314 km2 og en befolkning på 436.213 indbyggere.

Se også 
 Anhalt

Etableret i 1918
Ophørt i 1945
Stater i Weimarrepublikken
Sachsen-Anhalts historie
Arboretum Vrahovice

Arboretum Vrahovice er en lille arboret (forstbotanisk have) beliggende i byen Vrahovice, Tjekkiet.

Haven er åben for offentligheden dagligt uden beregning.

Arboretet blev etableret af Vrahovice, for at trække virksomheder til byen i 2010 og oprettet og etableret mellem 2010-2015.

Arboretet indeholder træer og buske, som stammer fra Nordamerika, Europa og Asien.

Eksterne henvisninger 
 Arboretum Vrahovice – Officiel hjemmeside (Tjekkisk)

Arboreter
Bygninger, konstruktioner og anlæg i Tjekkiet
Lukas Graham (2015-album)

Lukas Graham (også kendt som Lukas Graham (Blue Album)) er det andet studiealbum af den danske soul-popgruppe Lukas Graham. Det udkom den 16. juni 2015 på Copenhagen Records. Albummet blev udgivet uden forvarsel, og bærer både samme titel som debutalbummet fra 2012, samt samme coverbillede af Lars Helwegs maleri "Damen med flaskerne", nu blot i blå toner. Om albummet har forsanger Lukas Graham Forchhammer udtalt: "Målet med dette album er at få folk til at grine, danse og græde - alt sammen inden for én time. Men frem for alt håber jeg, at det skinner igennem, hvor dybt vi elsker det, vi gør, og hvorfor vi gør det".

Albummet er produceret bandmedlemmerne Stefan Forrest og Morten Ristorp under navnet Future Animals, Morten "Pilo" Pilegaard, og amerikanske Brody Brown. Det indeholder 12 sange, heriblandt en ny version af "Happy Home", som blev udgivet sammen med dj'en Rasmus Hedegaard i 2014.

Lukas Graham (Blue Album) har affødt singlerne "Mama Said", "Strip No More" og "7 Years", der alle har ligget nummer ét på hitlisten i Danmark. Albummet blev udgivet i resten af Europa den 23. oktober 2015.

I slutningen af 2013 skrev bandet kontrakt med det amerikanske selskab Warner Bros. Records. Albummet udkom internationaly den 1. april 2016 på Warner Bros. Records. Albummet var oprindeligt planlagt til at udkomme den 25. marts 2016. Albummet indeholder ni sange fra det oprindelig album, samt singlerne "Drunk in the Morning" og "Better Than Yourself" fra det selv-betitlede debutalbum fra 2012.

Singler 
"Mama Said" blev udgivet den 23. juni 2014 som albummets første single. Singlen blev nummer ét i Danmark. "Mama Said" var den 12. mest downloadede single i Danmark i 2014. Singlen blev også et stort hit i Norge, med en tredjeplads på hitlisten.

"Strip No More" udkom som albummets anden single på albummets udgivelsesdato den 16. juni 2015. Singlen blev nummer ét i Danmark.

"7 Years" blev udgivet som albummets tredje single i Danmark den 18. september 2015. Singlen blev Lukas Grahams femte nummer ét-hit i Danmark. I november 2015 modtog singlen dobbelt platin i Danmark.

I resten af Europa blev singlen udgivet den 9. oktober 2015. I USA udkom "7 Years" og "Mama Said" den 22. oktober 2015. "7 Years" blev et top-hit i Belgien, Finland, Holland, Norge, Schweiz, Sverige, og Østrig, og et top 20 hit i Tyskland.

Spor 

Noter
  angiver yderligere produktion
  angiver co-producer

Hitlister

Ugentlige hitlister

Årslister

Certificeringer

Udgivelseshistorik

Referencer 

Album fra 2015
Album fra 2016
Lukas Graham-album
Birgitte Hald

Birgitte Hald (født 26. maj 1964) er en dansk filmproducer og direktør og partner i filmselskabet Nimbus Film.

Hun er uddannet fra Den Danske Filmskoles producerlinje i 1993 og har produceret en række prisvindere.

Hun er datter af bank-prokurist Ernst Hald (død 1999) og farmakonom Ruth Hald, født Paarup. Hun blev gift den 15. december 2000 med rekvisitør Morten Isbrand., som hun har tre børn med.

Kilder

Eksterne henvisninger 
 KVINFO – Birgittet Hald
 

Filmproducere fra Danmark
Personer i Kraks Blå Bog
Modtagere af Nordisk Film Prisen
Den osmannisk-wahhabittiske krig

Den osmannisk-wahhabitiske krig, også kendt som den osmannisk-saudiske krig, var en krig udkæmpet fra 1811 til 1818 mellem osmannisk Egypten, under Ali Pasha, og hæren under den første Saudi-stat, emiratet Darayeh. Resultatet af krigen var den første Saudi-stats fald.

Koblingen mellem Saudi-dynastiet og wahhabisme havde været central for Saudi-dynastiets vej til magten. Wahhabittisk indflydelse spredte sig, og wahhabitterne invaderede Taif i 1802, Mekka i 1803, Medina i 1804. Inden 1806 kontrollerede de også Yanbu og Jidda. Emiratet opnåede kontrol over store dele af Golfkysten, blandt andet Qatar og Bahrain.

Med stigende indflydelse fra wahhabitterne blev osmannisk styre i Hijaz, Irak og Syrien truet. Grundet bekymringer for spredning opfordrede osmannerne Egypten til at gribe ind, og Muhammed Ali begyndte at samle styrker allerede i 1809. Ali samlede lejesoldater fra Det osmanniske rige og rekrutter med løfte om at befri de hellige byer i Arabien fra wahhabitterne. Hæren kom til at bestå af blandt andet albanere, tyrkere, egyptere og til og med europæiske lejesoldater som havde kæmpet under Napoleon, og Ali sendte og med artillerienheder forladt af franskmændene i 1799. Som etnisk albaner var Muhammed en dygtig leder af den multietniske styrke. Lokket af Hijaz' rigdom og hæder og ære i den muslimske verden, som han ville bruge til at sikre Egyptens selvstændighed fra osmannerne, sendte Ali sin hærstyrke til Den arabiske halvø i 1811.

Efter otte år med felttoget blev wahhabitterne besejrede, og det tidligere emirat besat. Lederen af wahhabi-staten, emir ‘Abd Allah, blev sendt til den osmanniske hovedstad Istanbul til henrettelse. 

I 1841 overlod de egyptiske styrker kontrollen over Najd til lokale herskere, og trak sig tilbage til Hijaz.

Noter 

Saudi-Arabien
Osmanniske krige
Helge Holst

Helge Holst (født i Ærøskøbing 4. juli 1871; død 28. november 1944) var en dansk fysiker og populærvidenskabelig forfatter.

Holst blev cand.mag. i 1893 og
virkede kort tid som assistent ved
den polytekniske læreanstalt og som lærer,
men beskæftigede sig senere overvejende med videnskabelig og litterær virksomhed.

Af Holsts populærvidenskabelige udgivelser kan nævnes:
 Menneskeaandens Sejre (1904, sammen med Poul la Cour),
 Elektriciteten (1906, 2. udg. 1910-11),
 Luftens Erobring (1909),
 Opfindelsernes Bog (1912-14),
 Opfindernes Liv (1914).

1908-18 var han redaktør af tidsskriftet Frem.
Holst interesserede sig også for relativitetsteorien og udgavVort fysiske Verdensbillede og Einstein’s Relativitetsteori (1920).

1920 blev Holst bibliotekar ved biblioteket på Polyteknisk læreanstalt og deltog i planlægningen af en ny biblioteksbygning.

 Kilde 
  side 663 af docent, dr.phil. H.M. Hansen

 Noter 

 Eksterne henvisninger 
 Helge Holst i 2. udgave af Dansk Biografisk Leksikon'' af docent, dr.phil. H.M. Hansen



Danskere i 1800-tallet
Danskere i 1900-tallet
Fysikere fra Danmark
Faglitterære forfattere fra Danmark
Bibliotekarer fra Danmark
Personer i 2. udgave af Dansk Biografisk Leksikon
Lina Rask

Lina Rask Holm Nielsen (født 26. januar 1988 i Løgstør) er en dansk pensioneret elitehåndboldspiller. Rask, der spillede højre fløj, spillede sidst i SK Århus og har derudover optrådt for Silkeborg-Voel KFUM og Viborg HK. I sin sidste sæson på eliteplan blev hun valgt til ligaens bedste højrefløj.

Hun har flere U-landsholdskampe på CV'et.

Hun arbejder som håndboldtræner på håndboldlinjen på Idrætshøjskolen Århus.

Referencer

Kilder 
 EHF - Lina Rask 
 Handball - Lina Rask 

Håndboldspillere fra Danmark
Håndboldspillere fra SK Aarhus
Håndboldspillere fra Viborg HK
Håndboldspillere fra Silkeborg-Voel KFUM
Personer fra Løgstør
Karl Isakson

Karl Isakson (født 16. januar 1878 i Stockholm, død 29. februar 1922 i København) var en svensk-dansk maler.

Karl Isakson uddannede sig til håndværksmaler, og fra 1891 fulgte han kurser i tegning på Tekniska skolans aftenkurser. Han var 1895 assistent for Carl Larsson, som da udførte vægmalerierne i Nationalmuseets trappehal.

1897-1901 studerede Isakson på Kunstakademiet i Stockholm, og 1902 begav han sig på en udlandsrejse, hvor han mødte den danske maler Kristian Zahrtmann og tilsluttede sig kredsen af kunstnere i Civita d'Antino i Italien, hvor Zahrtmann og andre malere opholdt sig i perioder. I København var han et par år elev på Zahrtmanns malerskole, og 1903 fik han sit eget atelier.

Isakson opholdt sig også på Bornholm og kom 1911 til Christiansø hvorfra han malede motiver i tiden op til 1. verdenskrig, da øen blev lukket for udlændinge. Han regnes med disse malerier blandt modernismens fædre i Danmark.

Isakson døde 44 år gammel af lungebetændelse, og efter hans død fandt man en række billeder med religiøse scenerier.

Olaf Rude og Edvard Weie var inspireret af Isakson.

Galleri

Referencer

Se også 
 Bornholmermalerne
 "Den danske forbindelse", Civita d'Antino i Italien

Litteratur 
 Kunstnerkoloniernes Danmark, 159 sider, 2007. Tekster af Elisabeth Fabritius med flere. Om Skagensmalerne, Fynbomalerne, Bornholmermalerne og Odsherredsmalerne.

Eksterne henvisninger 

 
 Værker af Isakson på danske museer, fra Kulturarv.dk
 Lang artikel i Ord och Bild 1922 af Klas Fåhræus, kort efter Isaksons død
 
 Karl Isakson på Moderna Museet, Stockholm
 "Karl Isakson - En konstnär för andra konstnärer"  af Lena Månsson, 23 april 2011 i Tidningen Kulturen



Malere fra Sverige
Malere fra Danmark
Bornholm
Mette Tranborg

Mette Tranborg (født 1. januar 1996 i Risskov) er en dansk håndboldspiller, der spiller for Team Esbjerg, som hun kom til i 2020.

Karriere

Klubber 
Tranborg er venstrehåndet og spiller højre back. Blandt hendes styrker er en højde på minimum 192 cm (196 cm ifølge hendes pas). Hun fik sit gennembrud i SK Aarhus, hvor hun som den første nogensinde fik dispensation til at spille seniorhåndbold i Danmark som 16-årig.

Inden sæsonstarten 2017-18 skiftede hun til Odense Håndbold. Her var hun en af de bærende spillere på holdet, indtil hun blev korsbåndsskadet i februar 2019, hvilket krævede en længere pause. Hun kom ikke i kamp for Odense igen da hun i sommeren 2020 skiftede til Team Esbjerg.

Hun blev kåret som Årets Kvindelige Talent for sæsonen 14/15.

Landshold 
Tranborg spillede på U/18-og U/20-ungdomslandsholdene, inden hun fik debut på det danske A-landshold i en EM-kvalifikationskamp mod Ukraine i juni 2014. Hun blev snart fast spiller på holdet og har deltaget i EM 2016 og 2018 samt VM 2017.

Hun var med til at vinde bronzemedaljer med , ved VM i kvindehåndbold 2021 i Spanien.

Referencer

Eksterne henvisninger 

Håndboldspillere fra Danmark
Håndboldspillere fra SK Aarhus
Håndboldspillere fra Odense Håndbold
Håndboldspillere fra Team Esbjerg
Vinterdage

Vinterdage er debutalbummet fra den danske sangerinde Søs Fenger, der udkom i 1989 på Genlyd. Albummet solgte 150.000 eksemplarer.

Spor 

Noter
 angiver co-producer

Kilder

Eksterne henvisninger 

Debutalbum fra 1989
Debutalbum fra Danmark
Popalbum fra Danmark
Emiratet Darayeh

Emiratet Darayeh var den første Saudi-stat. Emiratet blev etableret i 1744, da imam Muhammad ibn Abd al-Wahhab og emir Muhammed bin Saud oprettede en pagt og dannede en islamitisk og politisk alliance for at få overherredømme over den Den arabiske halvø for således at udrense alt kættersk og afvigelse fra ortodoks islam således, som de forstod det.

Staten havde sit ophav i alliancen mellem Huset Saud og wahhabitt-bevægelsen, en fundamentalistisk og særlig streng trosretning inden for islam, og var væsentlig for saudienes vej til magten på den arabiske halvø. Saudi-stammen sværgede troskab til wahhabismen, og til gengæld støttede imam Muhammad saudiernes kamp mod andre stammer. I staten blev bøn til helgener, pilgrimsrejser til særskilte gravpladser og moskeer, samt andre ritualer strengt forbudt.  Muhammad ibn `Abd al-Wahhab var en puritaner som ville tage islam tilbage til en bogstavelig og ensrettet tolkning af Koranen, og er anset som den første moderne ekstremist. I 1744 indgik Wahhab og Saud en pagt for at opnå sin målsætning.

Ægteskabet mellem Muhammed bin Sauds søn, Abdul-Aziz bin Muhammad, og datteren af imamen forseglede pagten mellem de to familier og den er fortsat gældende den dag i dag. 

Efter den osmannisk-wahhabittiske krig, en krig udkæmpet fra 1811 til 1818 mellem osmannisk Egypten, under Ali Pasha, og den saudiske hær, blev resultatet, at den første Saudi-stat blev ødelagt. Lederen af wahhabi-staten, emir Abdullah bin Saud, blev sendt til den osmanniske hovedstad Istanbul til henrettelse.

Noter 

Etableret i 1744
Ophørt i 1818
Saudi-Arabien
Darayeh
Salad Fingers

Salad fingers (dansk: Salatfingre) er en engelsk flash animeret internettegnefilmsserie på 11 episoder, skabt af den britiske animator David Firth sammen med Christian Webb og Jimmy Hollis, som blev udgivet første gang på underholdningshjemmesiden Newgrounds den 1 juli 2004, og senere blev udgivet på YouTube. Serien blev dog først kendt senere i 2005. Episoderne er for det meste 2 til 10 minutter lange, og indeholder sort humor og er en psykologisk horror.

Tegnefilmene handler om Salad fingers en tynd grøn mand, der lever i hans hus i en øde verden, med hans fingredukker (Hubert Cumberdale (Barbara Logan-Price), Marjory Stewart-Baxter, Jeremy Fisher og hans legetøjshest Horace Horsecollar) osv.

Historien bag salad fingers 
Engang da Firth spillede på hans guitar, fortalte hans ven Christian Webb ham at han havde salat fingre, hvilket gav Firth idéen til at skabe en tegnefilm der hed Salad Fingers. Christian og David diskuterede om hvad der skulle ske og tanken var at karakteren skulle lede efter skeer. De første fire til fem episoder blev produceret hurtigt og efter det besluttede Firth at han ville tage lidt mere tid om at producere nye episoder.

Musik 
Musikken der bliver spillet i baggrunden det meste af tiden er ”Beware The Friendly Stranger” af Boards of Canada albummet Geogaddi. 

Noget musik er spillet af David på hans guitar og andet baggrunds musik skabt af Brian Eno, Sigur Rós, Aphex Twin og Lustmord.

Episoder 

 Episode 1: Spoons
Udgivelses dato: 1 juli 2004 (Newgrounds)

Udgivelses dato: 7 maj 2007 (YouTube)
 Episode 2: Friends
Udgivelses dato: 15 juli 2004 (Newgrounds) 

Udgivelses dato: 4 juli 2008 (YouTube) 
 Episode 3: Nettles 
Udgivelses dato: 1 august 2004 (Newgrounds)

Udgivelses dato: 13 juli 2008 (YouTube) 
 Episode 4: Cage
Udgivelses dato: 20 august 2004 (Newgrounds) 

Udgivelses dato: 26 juli 2008 (YouTube) 
 Episode 5: Picnic
Udgivelses dato: 25 november 2004 (Newgrounds)
 
Udgivelses dato: 5 oktober 2008 (YouTube) 
 Episode 6: Present 
Udgivelses dato: 24 juli 2005 (Newgrounds)

Udgivelses dato: 17 april 2009 (YouTube) 
 Episode 7: Shore Leave
Udgivelses dato: 28 januar 2006 (Newgrounds)

Udgivelses dato: 28 maj 2009 (YouTube) 

 Episode 8: Cupboard 
Udgivelses dato: 22 september 2007 (Newgrounds)

Udgivelses dato: 18 oktober 2009 (YouTube) 
 Episode 9: Letter
Udgivelses dato: 26 maj 2011 (Newgrounds)

Udgivelses dato: 4 august 2013 (YouTube) 
 Episode 10: Birthday
Udgivelses dato: 23 november 2013 (YouTube) 
 Episode 11: Glass Brother

Udgivelses dato: 30 januar 2019 (YouTube)

Referencer

Eksterne henvisninger 
 

Animation
Britiske tv-serier fra 2000'erne
Gottfried Kirch

Gottfried Kirch (født 18. december 1639 i Guben, død 25. juli 1710 i Berlin) var en tysk astronom.

Kirch blev 1700 astronom ved det nygrundede akademi i Berlin, hvor han 1706 byggede et observatorium. I sit praktisk-astronomiske arbejde blev Kirch flittig hjulpet af sin hustru Maria Margarethe Kirch (1670—1720), der opdagede kometen fra 1702 og efter sin mands død beregnede kalendere for Breslau, Nürnberg, Dresden og Ungarn, og sin søn Christfried Kirch (1694—1740), der 1717 blev akademiets astronom og fortsatte sin faders Ephemeriden.

Kilder 

  

Astronomer fra Tyskland
Tyskere i 1600-tallet
Tyskere i 1700-tallet